# data[].attributes.attachment_link.readable_text
Peștera Dâmbovicioara s-a format prin acțiunea pârâului cu același nume, care a cioplit stâncile calcaroase care datează din Jurasic și fac parte din Masivul Piatra Craiului. Peisajul este deosebit de pitoresc, iar peștera este ușor accesibilă, astfel încât zona este potrivită ca destinație chiar și pentru o zi de weekend, deși merită explorată mai mult timp.

Despre Peștera Dâmbovicioara

Peștera are o lungime totală de 555 metri, dar traseul amenajat pentru vizitatori are puțin peste 250 de metri. După primii 150 de metri înălțimea plafonului te obligă să mergi aplecat sau chiar târâș dacă vrei să mergi mai departe.

Interiorul este iluminat artificial pentru vizitare și constă într-o singură galerie, cu câteva ramificații. Începând anii '50 echipe succesive de speologi au săpat în stâncă pentru a lărgi accesul și a cartografia interiorul peșterii. În decursul acestor lucrări au ieșit la iveală oasele de Ursus spelaeus (ursul de peșteră) pe care le poți vedea in situ.

Decorul este alcătuit din turnuri, stalactite, stalagmite și diverse formațiuni calcaroase cărora imaginația le poate găsi numeroase interpretări, mai ales că lumina este colorată în anumite zone.

Peștera are o temperatură de 10 - 12°C și este străbătută de un ușor curent de aer. Pârâul care a săpat-o și-a schimbat cursul și ocolește peștera, astfel că interiorul are o umiditate moderată.

Accesul se face cu ghid (de la care vei afla multe lucruri interesante despre istoria și legendele locului), iar vizita durează în medie 20 de minute.

Localizarea Peșterii Dâmbovicioara

Peștera Dâmbovicioara este situată în partea de sud a Masivului Piatra Craiului, în versantul stâng al văii pârâului Dâmbovicioara (afluent al Dâmboviței), la un kilometru distanță de satul Dâmbovicioara, în județul Argeș.

Poți merge cu mașina până la parcarea aflată la 220 metri de intrare; de acolo se urcă pe scări.

Cum ajungi la Peștera Dâmbovicioara

Accesul auto se poate face fie prin culoarul Rucăr-Bran, fie pe la Câmpulung (jud. Argeș).
Distanțe:

De la București - aprox. 177 km pe Șoseaua București - Târgoviște și DN72A

De la Rucăr - aprox. 5 km

De la Câmpulung - aprox. 25 km

De la vila Transylvanian Inn (Bran, jud. Brașov) - aprox. 40 km.

Obiective. Ce să faci în zona Peșterii Dâmbovicioara

Întreaga zonă din jurul Peșterii Dâmbovicioarei este spectaculos de frumoasă și merită explorată în orice anotimp.

Este imposibil să ratezi Cheile Dâmbovicioarei; sigur te vei opri să admiri și să fotografiezi peisajele instagramabile. Mai puțin vestite, dar cu un farmec cuceritor sunt Cheile Brusturetului. Fiecare dintre ele are 2 kilometri lungime și ambele pot fi parcurse cu mașina, chiar dacă în al doilea caz drumul este neasfaltat. Rezervă-ți timp pentru pauze, pentru că vei descoperi multe locuri minunate.

Cheile Dâmbovicioarei

Cheile Dâmbovicioarei au aproximativ 2 kilometri lungime și sunt mărginite de stâncile impozante ale Munților Piatra Craiului, pe traseul Rucăr - Bran. În unele zone pereții stâncoși depășesc 200 de metri înălțime.

Natura îți rezervă un spectacol deosebit în amonte, acolo unde Cheile Dâmbovicioarei se unesc cu Valea Muierii și izvorul La Gâlgoaie își revarsă apele ca și cum s-ar năpusti în pârâul Dâmbovicioara. De aici urmează o cheie îngustă presărată cu cascade.

În zonă se află peste 50 de peșteri; în afară de Peștera Dâmbovicioarei poți vedea și Peștera Labirintului sau Peștera de la Gura Defileului.

Cheile Brusturetului

Dacă ajungi la Peștera Dâmbovicioara este păcat să ratezi Cheile Brusturetului, aflate cam la o oră de mers pe jos. Merită să le vezi pentru că sunt foarte pitorești, cu un pasaj îngust între stânci, și cu o vegetație luxuriantă.

Cheile Brusturetului fac parte din complexul de Chei din Parcul Național Piatra Craiului, alături de Cheile Dâmbovicioarei, Cheile Dâmboviței și Prăpăstiile Zărneștilor.

Drumul (forestier) este accesibil cu mașina, dar s-ar putea să vrei să mergi pe jos ca să admiri toate detaliile. S-ar putea să te atragă și o plimbare prin pădure spre vârf.

Cheile Brusturetului au o lungime de 2 kilometri și se poate spune că sunt „3 în 1", fiindcă sunt alcătuite din Cheia Lungă, Cheia Strâmtă și Cheița.

Trasee turistice în zona peșterii Dâmbovicioara

Zona este nespus de frumoasă și merită explorată la pas. Dar dacă nu ai mult timp la dispoziție sau dacă mergi în excursie cu copiii, sunt multe porțiuni minunate pe care poți merge și cu mașina.

Orice variantă alegi, este bine să porți haine și încălțăminte de drumeție și să fii pregătit dacă se face mai răcoare sau începe ploaia. Vremea la munte este capricioasă.
Traseul pe carosabil Podu Dâmboviţei - Dâmbovicioara - Brusturet
Are două segmente:

Podu Dâmboviţei - Dâmbovicioara - 6 km drum asfaltat

Dâmbovicioara - Brusturet - 5 km drum forestier

După Peștera Dâmbovicioara intri pe drumul forestier, iar ultimii 2 kilometri până la destinație trec prin Cheile Brusturetului. Pe acest segment merită să te oprești să privești Izvoarele din Plai și cascada pe care o formează în dreptul cătunul Valea Rea și să vezi peștera Dracului (sau Gaura Brusturetului), la confluența Brusturetului cu Valea Muierii.

La capătul drumului găsești Poiana Brusturetului și cabana Brusturet, de unde pleacă două trasee montane.
Traseul de drumeție Cheile Dâmbovicioarei - Peștera Dâmbovicioara - Cheile Brusturetului - Cabana Brusturet
Aceleași puncte pe care le unește traseul pe carosabil pot fi atinse și mergând pe jos, în drumeție.

Lungime traseu: aprox. 8 km (16 km dus-întors);

Durată: 2 ore (4 ore dus-întors, fără să socotim pauzele);

Marcaj: dungă albastră.

Accesibilitate: tot timpul anului.

Unde te cazezi cu prietenii la munte? Alege Transylvanian Inn pentru peisaje de vis, confort deplin și delicii culinare!

Dacă vrei să vizitezi Cheile și Peștera Dâmbovicioarei, Cheile Brusturetului și alte locuri splendide din zonă poate fi o idee excelentă să te cazezi împreună cu prietenii în Bran, la vila Transylvanian Inn.

Camerele confortabile au balcoane cu priveliști de vis către Castelul Bran, Cetatea Râșnov, munții Bucegi și Piatra Craiului. Micul-dejun este inclus și cuprinde preparate proaspete de casă, o socată căreia i s-a dus vestea, brânzeturi și produse din carne achiziționate din fermele brănene, legume și fructe de grădină.

Restaurantul are un meniu cu bunătăți deosebite și o terasă cu vedere spre Castelul Bran și munții care se înlănțuie cât vezi cu ochii. Pentru grupuri se pot prepara meniuri vegane, lacto-vegetariene, fără gluten, fără zahăr etc. Trebuie doar să comunicați gazdelor ce preferințe aveți.

Drumul cu mașina de la vilă până la Peștera Dâmbovicioara durează aproximativ 45 de minute; sunt numai 40 de kilometri, iar traseul este foarte frumos.

Puteți face o excursie de o zi: porniți dimineața după micul-dejun și aveți timp să vedeți Cheile Dâmbovicioarei și ale Brusturetului, cu toate atracțiile lor. Puteți face și un picnic: trebuie doar să rugați din timp personalul vilei să vă pregătească pachete cu mâncare rece.

Seara vă așteaptă cina cu noi delicatese, iar a doua zi porniți într-o nouă escapadă sau rămâneți să vă bucurați de o ședere odihnitoare cum numai în zonele de munte poți avea. Relaxați-vă la soare sau la umbră, pe iarbă, în balansoare sau pe bănci, în foișoare sau în intimitatea bibliotecii cu vedere panoramică.

Pentru detalii vizitează https://transylvanianinn.ro.

# data[].attributes.attachment_link.title
Peștera Dâmbovicioara: o aventură în inima Pietrei Craiului - Transylvanian Inn

# data[].attributes.attachment_link.description
Descoperă frumusețea Peșterii Dâmbovicioara, o comoară ascunsă în Munții Piatra Craiului. Află despre formațiunile sale impresionante și cum poți ajunge acolo.

# data[].attributes.attachment_link.description
Pestera Ursilor din Chiscau este poate cel mai cunoscut obiectiv turistic din Romania. Din 17 septembrie 2012 Pestera Ursilor este online.

# data[].attributes.attachment_link.readable_text
Azi te luăm cu noi într-o mini-deplasare la Peștera Muierilor, o peșteră care adună legende și istorie, de un mare interes speologic. Este printre cele mai frumoase peșteri din România, fiind, totodată, prima peșteră electrificată din țară.

Vom porni ca de obicei, de la căsuța noastră de poveste , și îți vom spune tot ce trebuie să știi înainte de a ajunge acolo. Apoi, te vom purta prin galerii și îți vom povesti legendele peșterii. Ești gata de explorare?

Ce trebuie să știi înainte să ajungi la Peștera Muierilor?

Peștera este deschisă în fiecare zi, iar accesul se face doar la ore fixe. Între 1 mai și 30 septembrie, prima intrare se face la ora 09:00, iar ultima la ora 18:00. Odată cu venirea sezonului rece, începând cu 1 octombire și până pe 30 aprilie, ultima vizită are loc începând cu ora 16:00. De asemenea, lunea și marțea din ce știm noi este o pauză de vizitare între 13:00 și 14:00.

Pentru a vizita peștera, este nevoie de minim de 4 persoane. În același timp, dacă s-a ajuns la un număr de 100 de vizitatori, ceilalți vor trebui să aștepte pentru sesiunea următoare. Așadar, pregătește-te, pentru că există posibilitatea de a fi nevoit să aștepți. Noi recomandăm să ajungi acolo cu vreo 15 minute mai devreme.

De asemenea, trebuie să știi că în peșteră există un risc ridicat de alunecare. Așa că cel mai bine ar fi să fii echipat cu niște încălțări anti-aderente, pentru a evita accidentele.

Cât costă o vizită la Peștera Muierilor?

Costul unui bilet este de 20 de lei pentru adulți, iar pensionarii, elevii și studenții au o reducere de 50% din prețul întreg al biletului.

La începutul vizitei, ți se va face un instructaj pentru a te pune în temă cu specificitatea riscurilor. E bine de știut că vizita se va face cu un ghid, care îți va spune tot ce trebuie să știi despre peșteră. Însă acest lucru se face exclusiv în limba română, asta în cazul în care vrei să mergi acolo cu cineva care nu vorbește limba.

Un alt lucru bun de știut este că temperatura în peșteră este constantă pe tot parcursul anului. Ceea ce înseamnă că vei găsi între 9 și 12 grade, chiar dacă afară sunt +30 sau -20. De aceea, este bine să fii pregătit și să te adaptezi condițiilor climatice din interiorul peșterii.

Cum ajungi la peșteră?

De la căsuța noastră până la intrarea de nord a peșterii, de unde începe vizita, poți merge pe jos sau cu mașina. Dacă ai noroc de vreme frumoasă, îți recomandăm să o iei la pas prin Baia de Fier, pentru că peisajul e minunat. Și, în plus, niciodată nu strică puțină mișcare. Dacă te hotărăști să mergi pe jos, drumul durează undeva la o oră.

Cu mașina, în 6-8 minute ai ajuns. Trebuie să știi că traseul prin peșteră se face într-o singură direcție. Ceea ce înseamnă că nu ieși pe aceeași parte pe care ai intrat. Aaș că după terminarea vizitei va trebui să mergi să iei mașina din parcarea principală a peșterii, care este gratuită.

Câteva curiozități istorice și geografice despre Peștera Muierilor

Așa cum spuneam și la începutul articolului, Peștera Muierilor este prima peșteră electrificată din România.

Există două legende conform cărora peștera și-a dobândit numele. Una dintre ele spune că în vremurile de război, femeile luau cu ele copiii și bătrânii, să se adăpostească de prădători, în timp ce bărbații în putere ieșeau la luptă. Conform altei legende, în vreme de secetă femeile mergeau să toarcă la gura peșterii. Stăteau unde aerul rece al peșterii sufla spre ele, pentru a se răcori. Pe lângă faptul că își ușurau munca datorită temperaturii mai scăzute de la gura peșterii, femeile foloseau peștera și pentru a pune la topit inul și cânepa.

Peștera se află la 700m altitudine și se întinde pe o suprafață de 7km. Este dispusă pe 4 nivele, dintre care doar unul, cel superior, este accesibil. Traseul pentru turiști măsoară aproape 1km și este electrificat în întregime. Nivelele inferioare ale peșterii sunt de mare interes speologic, peștera Muierii fiind declarată în anul 1955 rezervație Speologică.

Deși abia recent, în secolul al XIX-lea, peștera a început să apară în scrierile speologilor, ea există de peste 125 de milioane de ani. Este renumită pentru resturile de animale de peșteră găsite acolo, preponderent urși, care trăiau în peșteră în urmă cu aproape 30000 de ani și erau cam cu 25% mai mari decât cei de azi. În timpul vizitei vei descoperi un schelet de urs de peșteră, dar și oseminte și fosile de hienă, lup, vulpe și leu de peșteră.

Totodată, trebuie să știi că acolo s-a descoperit un craniu de femeie preistorică, dar și alte eveitențe că alți doi oameni au fost în peșteră. Acestea datează de 35000 de ani.

La ce să te aștepți de la vizita în Peștera Muierilor?

În harta de mai jos poți vedea toate galeriile pe care le vei vizita în peșteră. Noi nu am putut să ne alegem una preferată, pentru că toate formațiunile și galeriile au o frumusețe aparte.

Vei afla că stalactitele și stalagmitele sunt formate în zeci de mii de ani, iar procesul se numește carstificare. De exemplu, o stalagmită cu înălțimea de 1 metru, se formează în nu mai puțin de zece mii de ani.

Formațiunile din peșteră sunt impresionante și poartă denumiri ce pot stârni amuzament. Te vei întâlni acolo cu personalități precum Moș Crăciun sau Soția Turcului. Aceste denumiri au fost date de speologi, fiind inspirate de formele pe care le-au luat în timp pereții peșterii.

În unele zone ale peșterii, pereții sunt foarte înguști, iar pe anumite porțiuni de traseu înălțimea minimă este de 1m. Unele galerii sunt destul de greu accesibile, așa că nu îți recomandăm vizita dacă suferi de claustrofobie. Poate fi un traseu dificil.

Câteva lucruri interesante despre liliecii din peșteră

La interiorul peșterii își fac veacul câteva mii de exemplare de lilieci din 3 specii diferite: Myotis, Miniopterus și Rhinolophu. În România se găsesc nu mai puțin de 32 de specii diferite de lilieci, care duc o luptă tot mai grea în adaptarea noilor condiții de mediu, ce se îndepărtează tot mai mult de cele naturale.

E posibil să nu știi că liliecii sunt protejați prin lege, ei aducându-și o contribuție fenomenală în agricultură și nu numai. Cercetarea coloniilor de lilieci este reglementată prin lege, condițiile fiind destul de stricte. Liliecii sunt printre cei mai mari consumatori de insecte, putând să mănânce până la 10.000 de dăunători într-o singură noapte.

Una dintre sălile din peșteră poartă numele de Guano. Numele, deși sună exotic, înseamnă de fapt o acumulare de excremente de liliac. Acestea pot fi folosite drept fertilizator natural, fiind bogate în substanțe nutritive pentru plante.

Vrei să știi mai multe despre lilieci?

Dacă vizitezi peștera în perioada lor de hibernare (1 noiembrie - 31 martie), e recomandat să păstrezi liniștea în zona unde coloniile de lilieci se adăpostesc. Specialiștii spun că nu e bine să îi deranjăm și ar fi indicat să petrecem cât mai puțin timp sub colonia de lilieci în hibernare.

Atunci când nu sunt în hibernare, te poți aștepta să fie destul de agitați. Practic, ai ajuns la ei acasă, așa că trebuie să fii pregătit să îi vezi în acțiune. Acest lucru nu înseamnă însă că ar trebui să-ți fie teamă, dimpotrivă. Liliecii nu sunt periculoși pentru oameni, contrar legendelor înfricoșătoare din poveștile cu vampiri.

Îți recomandăm să intri pe site-ul lilieci.ro, unde poți afla o sumedenie de alte lucruri despre lilieci și importanța lor.

Unde mâncăm?

După traseul destul de obositor, dar în același timp fascinant din peșteră, vei fi probabil înfometat. Noi recomandăm Pensiunea Tobo, care se află la doar câțiva km de peșteră. Mâncarea este foarte bună, iar priveliștea de pe terasă e minunată.

Ar mai fi fost multe de spus despre peșteră, însă te vom lăsa să o descoperi atunci când o vei vizita. Este cu adevărat încântătoare, așa că dacă nu ți-ai planificat încă o vizită aici, noi te așteptăm cu drag.

Nu uita, avem o căsuță de poveste foarte aproape de peșteră, dar și de celelalte atracții turistice din zonă. Iar dacă ești în căutare de liniște și frumos, aici e locul perfect.

Cu prietenie,

Cosmin și Silvia

# data[].attributes.attachment_link.title
Peștera Muierilor - Un loc de legendă în Baia de Fier | Tiny House BF

# data[].attributes.attachment_link.description
Cât de multe lucruri știi despre Peștera Muierilor? Articolul de azi vine să îți facă poftă de vizitat, așa că te invităm la lectură!

# data[].attributes.location_name
Peștera Polovragi, Cheile Oltețului, Polovragi

# data[].attributes.headline
Peștera Polovragi, Cheile Oltețului, Polovragi

# data[].attributes.subject
Peștera Polovragi, Cheile Oltețului, Polovragi

# data[].attributes.attachment_link.authors[].name
𝑴𝒚 𝑻𝒓𝒂𝒗𝒆𝒍 𝑪𝒉𝒂𝒏𝒏𝒆𝒍